આગ્રાથી અકબરના અભિયાનના સમાચાર મળતાં જ મુઝફ્ફર નાસવા માંડ્યો. રસ્તામાં આવતા પ્રદેશો એક પછી એક મુઘલો દ્વારા જીતાતા ગયા. પાટણ, ખંભાત, અમદાવાદ અને સુરત જીતી લીધાં. સુચારુ વહીવટીતંત્ર સ્થાપવાના ભાગરૂપે ગુજરાતને મુઘલ સરકારના તાબામાં મૂકી અહીંના સુબા તરીકે અઝીઝ કોકાની નિમણૂક કરી. આટલી ફતેહ પછી ૩ જુન૧૫૭૩ના રોજ ફતેહપુર સિકરી પરત ફર્યો. પરંતુ જેવો તે રાજધાની પહોંચ્યો કે તરત જ ગુજરાતમાં બળવો થયો. અગાઉ નાસી છૂટેલા મુઝફ્ફરે જ તેના સહયોગીઓ અને ૩૦ હજારના હયદળ અને ૨૦ હજારના પાયદળ સાથે અમદાવાદમાં જ ઉપદ્રવ ખડો કર્યો હતો. અકબર માટે આ બહુ મોટો પડકાર હતો. તાબડતોબ એક સાંઢણી તૈયાર કરી પવન વેગે ફતેહપુર સિકરીથી ૬૮૦ કિલોમીટરનું અંતર ૯ દિવસમાં કાપી અમદાવાદ પહોંચ્યો.